KIRJALLINEN KYSYMYS E-3040/02 esittäjä(t): Ilda Figueiredo (GUE/NGL) komissiolle. YMP:n väliarvio ja uusi suorien tukien järjestelmä.



Virallinen lehti nro 137 E , 12/06/2003 s. 0150 - 0151



KIRJALLINEN KYSYMYS E-3040/02 esittäjä(t): Ilda Figueiredo (GUE/NGL) komissiolle (24. lokakuuta 2002) Aihe: YMP:n väliarvio ja uusi suorien tukien järjestelmä Komission esittämässä YMP:n väliarviossa muutetaan oleellisesti maataloustukien myöntämistä koskevaa järjestelmää erityisesti purkamalla tuotantotukien sidonnaisuuksia, luomalla aikaisempiin viitetietoihin perustuva yksittäinen tuottavuuden tukijärjestelmä ja esittämällä muutoksia, joilla pyritään ennen kaikkea siirtämään määrärahoja YMP:n ensimmäisen ja toisen pilarin välillä. Yleisen vastustuksen takia EU:n maatalousalan järjestöissä ja jäsenvaltioissa komission jäsen Fischler aloitti yhteisön pääkaupunkeihin suuntautuvan kiertomatkan tarkoituksenaan selittää uudistuksensa hyviä puolia. Käydessään 3. heinäkuuta Lissabonissa, jossa hän kohtasi maanviljelijöiden mielentasoituksia ja jossa monet portugalilaiset maatalousjärjestöt vastustivat uudistusehdotusta, komission jäsen muistutti, että Portugali on yksi vähiten YMP:sta tukea saava maa ja että esitetty uudistus ei pahenna tilannetta, vaan päinvastoin Portugali saisi lisää rahaa yhteisön maatalousbudjetista. Tässä yhteydessä kysyn: - Mihin tietoihin komission jäsenen lausunto perustuu? - Eikö komissio katso, että aikaisemmilla viitetiedoilla vakiinnutetaan nykyinen tuottajien ja maiden välinen epäsuhta tukien jakamisessa? Mitä mieltä komissio on kritiikistä, että määrärahojen siirto maaseudun kehittämisen pilariin on peitelty tapa ottaa käyttöön yhteisrahoituksen periaate? Minkälainen on vaikutus kansallisiin maatalousbudjetteihin, kun otetaan huomioon esimerkiksi Portugalin ja Saksan väliset nykyiset suuret budjetti- ja rahoituserot? - Minkä arvion komissio tekee väliarviossa esitettyyn muutosehdotukseen perustuvasta maatalousmenojen uudelleen jakamisesta jäsenvaltioittain? Franz Fischlerin komission puolesta antama vastaus (27. marraskuuta 2002) Kun maatalous- ja kalastusasioista vastaava komission jäsen vieraili Portugalissa vuoden 2002 lokakuun alussa keskustellakseen yhteisen maatalouspolitiikan (YMP) väliarviointia koskevista komission ehdotuksista, hän mainitsi, että Portugali hyötyisi maaseudun kehittämispolitiikan laajentamisesta ja että Portugali voisi odottaa saavansa lisää rahaa unionin maatalousbudjetista. Tässä lausunnossa viitattiin väliarviointia koskevassa tiedonannossa(1), jonka komissio hyväksyi heinäkuussa 2002, ehdotetun porrastetun mukautusjärjestelmän oletettuihin vaikutuksiin. Vapautuslupajärjestelmän myötä suorien tukien vähentäminen ei vaikuttaisi suurimpaan osaan portugalilaisia tiloja. Koska ehdotettuihin tuen uudelleen jakamisen perusteisiin sisältyy koheesion osuus, Portugali päinvastoin hyötyisi maaseudun kehittämiseen myönnettävän yhteisen rahoituksen lisäämisestä. Maaseudun kehittämisen kustannusten yhteisrahoituksen periaate ei ole uusi. Komissio ehdottaa yhteisön osuuden lisäämistä joidenkin toimenpiteiden, kuten maatalouden ympäristötoimenpiteiden, yhteisrahoituksessa. Maatalous- ja kalastusasioista vastaavan komission jäsenen lausunto perustuu porrastetun mukautusjärjestelmän tuloja tasaavan vaikutuksen ensimmäiseen arviointiin. Tässä arvioinnissa käytettiin lukuja, joita saatiin useista lähteistä: Euroopan maatalouden ohjaus- ja tukirahastosta, maatalouden kirjanpidon tietoverkosta sekä European Farm Survey -tutkimuksesta. Lukujen esittäminen mukautuksen mahdollisista vaikutuksista ei olisi tässä vaiheessa tarkoituksenmukaista. Komission on ensin otettava huomioon 24. ja 25. lokakuuta 2002 kokoontuneen Brysselin Eurooppa-neuvoston tulokset. Valtioiden ja hallitusten päämiehet pääsivät sopimukseen, joka on merkittävä askel eteenpäin laajentumisprosessissa. Tämän pitäisi mahdollistaa se, että unioni voi saattaa kymmenen ehdokasvaltion kanssa käytävät neuvottelut päätökseen joulukuussa 2002. Yksi tärkeä osa sopimusta on suoriin tukiin ja markkinoihin liittyvien kustannusten rahoituksen pitkän aikavälin ylärajan käyttöönotto. Sitä vastoin maaseudun kehittämisen kustannuksille ei ole määrätty uutta ylärajaa. Valtioiden ja hallitusten päämiehet ovat jopa korostaneet heikoimmassa asemassa olevien alueiden tuottajien tarpeita. Komissio on vakuuttunut siitä, että maatalousmenojen uudet pitkän aikavälin puitteet edellyttävät selkeää tulevaisuudenkuvaa YMP:n tulevasta kehittämisestä. Väliarvioinnissa todetut tarpeet ja haasteet ovat edelleen olemassa. Komissio tekee konkreettisia ehdotuksia oikeudellisten tekstien muodossa vuoden 2002 loppuun mennessä tai heti vuoden 2003 tammikuun alussa. (1) KOM(2002) 394 lopullinen.